b'\n_START_ARTICLE_\nMariologia\n_START_PARAGRAPH_\nLa mariologia \xc3\xa9s una branca de la teologia cat\xc3\xb2lica dedicada a l\'estudi de Maria, mare de Jes\xc3\xbas. Els inicis d\'aquests estudis s\xc3\xb3n del segle XVII, quan es tend\xc3\xad a unir totes les q\xc3\xbcestions teol\xc3\xb2giques relacionades en la Mare de D\xc3\xa9u en una \xc3\xbanica part de la Teologia. El primer a utilitzar aquest terme fou Pl\xc3\xa1cido Nigido a la Summa Sacrae Mariologiae editada a Palermo el 1602._NEWLINE_Al seu origen hi hagu\xc3\xa9 una divisi\xc3\xb3 entre els autors que consideraven que la mariologia era una branca depenent de la cristologia i els qui la veien com la part m\xc3\xa9s elevada de l\'eclesiologia, que actualment es consideren dues visions compatibles tot i que es considera que la Mariologia transcendeix l\'eclesiologia. Segons la Lumen Gentium, "per la seva maternitat divina, amb la qual est\xc3\xa0 unida al Redemptor, i per les seves singulars gr\xc3\xa0cies i dons, est\xc3\xa0 unida tamb\xc3\xa9 \xc3\xadntimament amb l\'Esgl\xc3\xa9sia".\n_START_SECTION_\nHist\xc3\xb2ria\n_START_PARAGRAPH_\nDespr\xc3\xa9s de les formulacions dels Pares de l\'Esgl\xc3\xa9sia i els concilis, la teologia mariana guany\xc3\xa0 pes amb Anselm de Canterbury i Bernat de Claravall al segle\xc2\xa0xi i sobretot amb Albert el Gran, Bonaventura de Bagnoregio, Tom\xc3\xa0s d\'Aquino i Joan Duns Escot. Un nou salt en aquesta mat\xc3\xa8ria es va produir als segles XVI i XVII amb Pere Canisi, Lloren\xc3\xa7 de Brindisi, Francisco Su\xc3\xa1rez, i Bartolom\xc3\xa9 de los R\xc3\xados, entre d\'altres. La definici\xc3\xb3 de la Immaculada Concepci\xc3\xb3 de Pius XI supos\xc3\xa0 un punt d\'inflexi\xc3\xb3 i multiplic\xc3\xa0 l\'inter\xc3\xa8s i els documents publicats de la disciplina. La declaraci\xc3\xb3 del Concili Vatic\xc3\xa0 II es considera la principal fita del moviment mari\xc3\xa0, a trav\xc3\xa9s de la declaraci\xc3\xb3 de la maternitat espiritual de Maria i la proclamaci\xc3\xb3 de Maria com la Mare de l\'Esgl\xc3\xa9sia._NEWLINE_Per estudiar la mariologia es pot dividir la disciplina segons els t\xc3\xadtols que s\'ha donat a Maria al llarg de la hist\xc3\xb2ria: Mare de D\xc3\xa9u, Immaculada Concepci\xc3\xb3, Perp\xc3\xa8tua virginitat de Maria, Assumpci\xc3\xb3 de Maria, Reina del Cel, Corredemptora, Mare de l\'Esgl\xc3\xa9sia. Els manuals de mariologia tamb\xc3\xa9 incorporen una part sobre les devocions a Maria i una aproximaci\xc3\xb3 teol\xc3\xb2gica a Josep de Natzaret.'